SKRIFTLIG FORESPØRGSEL P-1953/01

af Bartho Pronk (PPE-DE) til Kommissionen

(26. juni 2001)

Om: Programmet for bistand til det palæstinensiske samfund

I januar 2001 offentliggjorde Revisionsretten en særberetning om Kommissionens forvaltning af programmet for bistand til det palæstinensiske samfund (særberetning nr. 19/2000(1)).

1. Har Kommissionen gjort sig bekendt med denne særberetning?

I særberetningen fremkommer Revisionsretten med en række anbefalinger.

2. Hvorledes har Kommissionen fulgt op på disse anbefalinger?

3. Kan Kommissionen fremlægge en oversigt over, hvad midlerne er blevet anvendt til i perioden fra 1994 til 1999?

(1) EFT C 32 af 31.1.2001.

Svar afgivet på Kommissionens vegne af Christopher Patten

(7. september 2001)

Kommissionen har gjort sig bekendt med denne beretning.

Dens svar på henstillingerne i punkt 91 i beretningen er følgende:

a) Et centralt tema for Kommissionens overordnede reformplan, som der blev givet meddelelse om den 16. maj 2000, er at koncentrere de knappe ressourcer om de centralt vigtige aktiviteter. I fremtiden vil de geografiske afdelinger i generaldirektoraterne for eksterne forbindelser og udvikling fokusere på programmering, dvs. de strategiske policy-beslutninger om midlernes fordeling mellem de forskellige sektorer, der skal fastlægges i tæt samarbejde med modtagerlandene. Medlemsstaternes engagement vil i fremtiden snarere fokusere på politikker og strategier end på mikroforvaltning af projekter.

b) Det nye kontor, der er ansvarligt for gennemførelsen af EU's bistand (der henvises til punkt d) nedenfor), vil antagelig også afhjælpe den meget alvorlige personalemangel, samtidig med at den nuværende afhængighed af eksterne konsulenter til udførelse af Kommissionens opgaver vil blive bragt til afslutning. Europa-Kommissionens Repræsentationskontor (ECRO) vil efter planen blive udbygget mærkbart.

Israel accepterede for nylig en forøgelse af personalet ved ECRO. Enhver yderligere drøftelse med Israel om ECRO, navnlig om dets status og geografiske placering, afhænger af resultatet af de endelige politiske drøftelser mellem Israel og palæstinenserne.

c) Der gøres for tiden en yderligere indsats for at rationalisere systemer og procedurer i almindelighed. MEDA-forordningerne(1) blev revideret i september 2000. Kommissionens forslag, der skulle føre til en forenkling af procedurerne, er endnu ikke taget positivt op af medlemsstaterne i MED-udvalget.

En ny instruks vedrørende kontraktsprocedurer har været i brug siden begyndelsen af 2000. Sådanne procedurer er nødvendigvis noget komplicerede, idet uberettigede fordringer eller retstvister, som kan føre til forsinkelser, derved undgås. Andre områder såsom procedurer for godkendelse af landestrategier, nationale vejledende programmer og årlige arbejdsplaner underkastes imidlertid en særlig behandling med det formål at forenkle sagsbehandlingen. Dette vil antagelig sammen med reformen af de eksterne tjenester føre til forbedrede resultater.

d) Kommissionen besluttede den 16. maj 2000, at projektforløbet skal gøres ensartet. De fleste af EU's bistandsprogrammer, herunder programmerne for Palæstina, forvaltes af et nyt organ, der er ansvarligt for alle projektetaper lige fra fastlæggelse til fuldstændig gennemførelse. Kontoret aflægger rapport til en bestyrelse, hvor kommissærerne for eksterne forbindelser har sæde.

e) Der er indført nye arbejdsmetoder for de geografiske afdelinger og Kontoret, og programmeringens konsistens og kvalitet vil blive nøje overvåget. Der vil blive tillagt evalueringsarbejdet betydeligt højere vægt.

f) Den logiske ramme, der normalt knyttes til hvert enkelt finansieringsforslag, indeholder særlige bestemmelser om objektivt kontrollerbare indikatorer (navnlig begrænsninger af personale og tid med det formål at sikre tilstrækkelig hensyntagen til detaljer i processen med at forberede/planlægge projekter), men indikatorerne er til tider uhensigtsmæssige. I den henseende indeholder Kommissionens afgørelse af 16. maj 2000(2) om reformen af dens eksterne bistandsprogrammer særlige bestemmelser, der tager sigte på at udbygge såvel dens metoder som dens uddannelsesordninger yderligere. I de seneste år har Kommissionen foretaget en mærkbar udvidelse af uddannelsen af såvel hovedsædets personale som personalet i marken samt af counterpart-embedsmænd fra partnerregeringerne i emnet projektforberedelse.

(1) MEDA = Finansielle og faglige ledsageforanstaltninger til reformen af den økonomiske og sociale struktur inden for rammerne af Euro-Middelhavspartnerskabet.

(2) SEK(2000) 814.